U  stečajnom postupku  stečajni vjerovnik i prvi razlučni vjerovnik sukladno članku 247. stavak 7. Stečajnog zakona može izjaviti da kupuje nekretninu i da stavlja u prijeboj svoju tražbinu s protutražbinom stečajnoga dužnika po osnovi cijene u visini utvrđene vrijednosti nekretnine.
Sukladno zapisniku s  30. sjednice Odjela trgovačkih i ostalih sporova  od 9. studenog 2017. godine,  prvi razlučni vjerovnik u prednosnom redu ne mora biti ponuditelj u javnoj dražbi da bi dao izjavu o kupnji nekretnine i stavljanje u prijeboj svoje tražbine s protutražbinom stečajnog dužnika za iznos cijene nekretnine utvrđene procjenom.
Izjavu mora dati najkasnije do završetka elektroničke javne dražbe.
Sukladno navedenom, iznos se može prebijati najkasnije  do završetka elektroničke javne dražbe .
U  ovršnom postupku  ovrhovoditelj koji je kupac i jedini vjerovnik koji se namiruje iz kupovnine, nije dužan položiti kupovninu ako ona iznosi koliko i njegova ovršna tražbina ili manje.
Ako kupovnina iznosi više od njegove ovršne tražbine, ovrhovoditelj je dužan položiti razliku.
O oslobođenju kupca od polaganja kupovnine  sud odlučuje, na temelju zahtjeva kupca podnesenog sudu  najkasnije do završetka elektroničke javne dražbe , u rješenju o dosudi.